Ilmoitus Kiinan kansantasavallasta peräisin olevien integroitujen elektronisten pienloistelamppujen tuontia koskevan polkumyynnin vastaisen menettelyn aloittamisesta

(2000/C 138/06)

Komissio on vastaanottanut neuvoston asetuksen (EY) N:o 384/96(1), sellaisena kuin se on viimeksi muutettuna neuvoston asetuksella (EY) N:o 905/98(2), jäljempänä "perusasetus", 5 artiklan mukaisen valituksen, jossa väitetään, että Kiinan kansantasavallasta peräisin olevien integroitujen elektronisten pienloistelamppujen tuonti tapahtuu polkumyynnillä ja aiheuttaa tästä syystä huomattavaa vahinkoa yhteisön tuotannonalalle.

1. Valitus

Valituksen teki 4. huhtikuuta 2000 European Lighting Companies Federation, jäljempänä "valituksen tekijä", sellaisten tuottajien puolesta, joiden tuotanto muodostaa pääosan eli tässä tapauksessa yli 95 prosenttia integroitujen elektronisten pienloistelamppujen kokonaistuotannosta yhteisössä.

2. Tuote

Tuote, jota väitetään tuotavan polkumyynnillä, on elektroniset sähköpurkauspienloistelamput, joissa on yksi tai useampi lasiputki ja joissa kaikki valaistusosat ja elektroniset rakenneosat on kiinnitetty tai yhdistetty lampun kantaan, jäljempänä "tarkasteltavana oleva tuote". Teollisuudessa tarkasteltavana olevaa tuotetta kutsutaan yleensä (integroiduksi) pienloistelampuksi. Nämä lamput, jotka luokitellaan tällä hetkellä CN-koodiin ex 8539 31 90, on tarkoitettu korvaamaan tavalliset hehkulamput, mistä syystä ne sopivat samoihin lampunpitimiin kuin hehkulamput. CN-koodi annetaan ainoastaan ohjeellisena.

3. Polkumyyntiä koskeva väite

Koska Kiinan kansantasavaltaa koskeva normaaliarvo vahvistetaan perusasetuksen 2 artiklan 7 kohdan säännösten mukaisesti, valituksen tekijä on ehdottanut, että normaaliarvo määritettäisiin markkinatalousmaalle vahvistetun hinnan perusteella (ks. tämän ilmoituksen 5.1 kohdan d alakohta). Polkumyyntiä koskeva väite perustuu tarkasteltavana olevan tuotteen edellä kuvatulla tavalla määritetyn normaaliarvon ja tuotteen yhteisöön suuntautuvan viennin myyntihintojen vertailuun.

Tällä perusteella laskettu polkumyyntimarginaali on huomattava.

4. Vahinkoa koskeva väite

Valituksen tekijä on esittänyt näytön siitä, että tarkasteltavana olevan tuotteen tuonti Kiinan kansantasavallasta on kasvanut kokonaisuudessaan sekä absoluuttisesti että markkinaosuudella mitattuna.

Väitetään, että tuodun tarkasteltavana olevan tuotteen määrillä ja hinnoilla on muiden seurausten lisäksi ollut kielteinen vaikutus yhteisön tuottajien myymiin määriin ja niiden veloittamiin, hintoihin, mikä puolestaan on vaikuttanut erittäin kielteisesti yhteisön tuotannonalan kokonaistulokseen ja taloudelliseen tilanteeseen.

5. Menettely

Kuultuaan neuvoa-antavaa komiteaa komissio on päättänyt, että valitus on yhteisön tuotannonalan tekemä tai sen puolesta tehty ja että on olemassa riittävä näyttö menettelyn aloittamiseksi, mistä syystä komissio panee vireille tutkimuksen perusasetuksen 5 artiklan nojalla.

5.1 Menettely polkumyynnin ja vahingon määrittelemiseksi

Tutkimuksessa määritetään, tuodaanko Kiinan kansantasavallasta peräisin olevaa asianomaista tuotetta polkumyynnillä ja onko kyseinen polkumyynti aiheuttanut vahinkoa.

a) Otantamenetelmä

Koska tässä menettelyssä on osallisina suuri määrä osapuolia, komissio voi päättää soveltavansa otantamenetelmää perusasetuksen 17 artiklan mukaisesti.

i) Kiinan kansantasavallassa toimivia viejiä/tuottajia koskeva otos

Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia viejiä/tuottajia tai niiden edustajia ilmoittautumaan komissiolle ja toimittamaan yrityksestään tai yrityksistään seuraavat tiedot tämän ilmoituksen 6 kohdan b alakohdassa asetetussa määräajassa:

- yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi,

- paikallisena valuuttana ilmaistu liikevaihto ja tarkasteltavana olevan tuotteen 1. päivän tammikuuta 1999 ja 31. päivän maaliskuuta 2000 välisenä aikana yhteisöön vietäviksi myydyt kappalemäärät,

- tarkka kuvaus yrityksen toiminnasta tarkasteltavana olevan tuotteen osalta (jäljennös toimiluvasta ja vientilisensseistä),

- tieto siitä, aikooko yritys vaatia yksilöllistä marginaalia tai markkinatalousasemaa (ainoastaan tuottajat voivat vaatia yksilöllistä marginaalia ja markkinatalousasemaa),

- markkinatalousasemaa vaativat tuottajat: liikevaihto paikallisena valuuttana ilmaistuna, tarkasteltavana olevan tuotteen kappalemääräinen myynti kotimarkkinoilla, yrityksen oikeudellinen muoto sekä luettelo, josta käy ilmi niiden osakkaiden nimet, osuuksien prosenttimäärät ja toiminta, joiden omistusosuus oli yli viisi prosenttia yrityksestä 1. päivän tammikuuta 1999 ja 31. päivän maaliskuuta 2000 välisenä aikana,

- tarkasteltavana olevan tuotteen tuotantoon ja/tai myyntiin (vietäväksi ja/tai kotimarkkinoille) osallistuvien kaikkien asianomaisten yritysten(3) nimet ja tarkka kuvaus niiden toiminnasta,

- muut asiaa koskevat tiedot, joista voi olla hyötyä komissiolle otoksen valinnassa,

- tieto siitä, suostuuko yritys osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla toteutettavan tarkastuksen hyväksymistä.

Jotta komissio voisi saada viejiä/tuottajia koskevan otoksen valinnan kannalta tarpeellisina pitämänsä tiedot, se ottaa lisäksi yhteyttä viejämaan viranomaisiin ja tiedossa oleviin viejien/tuottajien järjestöihin.

ii) Tuojia koskeva otos

Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia tuojia tai niiden edustajia ilmoittautumaan komissiolle ja toimittamaan yrityksestään tai yrityksistään seuraavat tiedot tämän ilmoituksen 6 kohdan b alakohdassa asetetussa määräajassa:

- yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi,

- yrityksen kokonaisliikevaihto euroina 1. päivän tammikuuta 1999 ja 31. päivän maaliskuuta 2000 väliseltä ajalta,

- työntekijöiden kokonaismäärä 1. päivän tammikuuta 1999 ja 31. päivän maaliskuuta 2000 väliseltä ajalta,

- tarkka kuvaus yrityksen toiminnasta tarkasteltavana olevan tuotteen osalta,

- ne kappalemäärät, jota Kiinan kansantasavallasta peräisin olevaa tarkasteltavana olevaa tuotetta on tuotu yhteisön markkinoille ja jälleenmyyty siellä 1. päivän tammikuuta 1999 ja 31. päivän maaliskuuta 2000 välisenä aikana, ja kyseisen tuonnin arvo euroina,

- kaikkien tarkasteltavana olevan tuotteen tuotantoon, tuontiin ja/tai myyntiin osallistuvien asianomaisten yritysten(4) nimet ja tarkka kuvaus niiden toiminnasta,

- muut asiaa koskevat tiedot, joista voi olla hyötyä komissiolle otoksen valinnassa,

- tieto siitä, suostuvatko yritykset osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla toteutettavan tarkastuksen hyväksymistä.

Jotta komissio voisi saada tuojia koskevan otoksen valinnan kannalta tarpeellisina pitämänsä tiedot, se ottaa lisäksi yhteyttä tiedossa oleviin tuojien järjestöihin.

iii) Otosten lopullinen valinta

Asianomaisten osapuolten on toimitettava otosten valinnan kannalta merkitykselliset tiedot tämän ilmoituksen 6 kohdan b alakohdassa asetetussa määräajassa.

Komissio aikoo valita otokset lopullisesti kuultuaan niitä asianomaisia osapuolia, jotka ovat ilmoittaneet haluavansa kuulua otokseen.

Otoksiin valittujen yritysten on täytettävä kyselyomake tämän ilmoituksen 6 kohdan b alakohdassa asetetussa määräajassa ja niiden on toimittava yhteistyössä tutkimuksessa.

Jos yhteistyö ei ole riittävää, komissio tekee päätelmänsä käytettävissä olevien tietojen perusteella perusasetuksen 17artiklan 4 kohdan ja 18 artiklan mukaisesti.

b) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen yhteisön tuotannonalalle ja yhteisön tuottajia edustaville järjestöille, otokseen valituille Kiinan kansantasavallassa toimiville viejille/tuottajille, viejien/tuottajien järjestöille, otokseen valituille tuojille, valituksessa mainituille tuojien järjestöille ja asianomaisen viejämaan viranomaisille.

i) Muut asianomaiset osapuolet, joihin ei sovelleta otantamenetelmää

Sellaisten muiden asianomaisten osapuolten, joihin ei sovelleta otantamenetelmää, on otettava viipymättä yhteyttä komissioon, mutta kuitenkin viimeistään ennen tämän ilmoituksen 6 kohdan a alakohdan i alakohdassa asetetun määräajan päättymistä saadakseen selville, onko ne mainittu valituksessa ja tarvittaessa pyytääkseen kyselylomakkeen. On syytä huomata, että tämän ilmoituksen 6 kohdan a alakohdan ii alakohdassa asetettua määräaikaa sovelletaan kaikkiin kyseisiin osapuoliin.

ii) Tuottajat, joihin sovelletaan otantamenetelmää

Sellaisten Kiinan kansantasavallassa toimivien tuottajien, jotka vaativat yksilöllisen marginaalin vahvistamista perusasetuksen 17 artiklan 3 kohdan ja 9 artiklan 6 kohdan soveltamiseksi, on toimitettava asianmukaisesti täytetty kyselylomake tämän ilmoituksen 6 kohdan a alakohdan ii alakohdassa vahvistetussa määräajassa. Osapuolten on kuitenkin tiedostettava, että jos otantamenetelmää sovelletaan, komissio voi päättää olla myöntämättä niille yksiköllistä marginaalia, jos se olisi kohtuuttoman hankalaa ja estäisi tutkimuksen loppuun saattamisen ajoissa.

c) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan muita tietoja kuin vastaukset kyselyyn ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdan ii alakohdassa asetetun määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tämä pyyntö on esitettävä tämän ilmoituksen 6 kohdan a alakohdan iii alakohdassa asetetussa määräajassa.

d) Markkinatalousmaan valinta

Meksiko aiotaan valita sopivaksi markkinatalousmaaksi normaaliarvon määrittämiseksi Kiinan kansantasavallan osalta perusasetuksen 2 artiklan 7 kohdan a alakohdan mukaisesti. Asianomaisia osapuolia pyydetään esittämään huomionsa tämän valinnan soveltuvuudesta tämän ilmoituksen 6 kohdan c alakohdassa asetetussa määräajassa.

e) Markkinatalousasema

Sellaisten asianomaisen viejämaan tuottajien osalta, jotka väittävät ja riittävän näytön esittämällä osoittavat toimivansa markkinatalousolosuhteissa eli täyttävänsä perusasetuksen 2 artiklan 7 kohdan c alakohdassa säädetyt edellytykset, normaaliarvo määritetään perusasetuksen 2 artiklan 7 kohdan b alakohdan mukaisesti. Sellaisten tuottajien, jotka aikovat esittää asianmukaisesti perustellun vaatimuksen, on toimittava tämän ilmoituksen 6 kohdan d alakohdassa asetetussa määräajassa. Komissio lähettää vaatimuslomakkeen kaikille asianomaisessa maassa toimiville tuottajille, jotka on joko valittu otokseen tai jotka ovat vaatineet yksilöllistä marginaalia, sekä Kiinan kansantasavallan viranomaisille.

5.2 Yhteisön edun arviointimenettely

Päätöksen tekemiseksi siitä, onko polkumyyntitoimenpiteiden käyttöönotto yhteisön edun mukaista, jos polkumyyntiä ja vahinkoa koskevat väitteet ovat perusteltuja, yhteisön tuotannonala, tuojat ja niitä edustavat järjestöt sekä edustavat kuluttajat ja edustavat kuluttajajärjestöt voivat tämän ilmoituksen 6 kohdan a alakohdan ii alakohdassa asetetussa yleisessä määräajassa ilmoittautua ja toimittaa tietoja komissiolle perusasetuksen 21 artiklan mukaisesti. Olisi huomattava, että 21 artiklan mukaisesti toimitetut tiedot otetaan huomioon ainoastaan, jos ne on tosiasiallisilla todisteilla osoitettu oikeiksi tietoja toimitettaessa.

6. Määräajat

a) Yleiset määräajat

i) Kyselylomakkeen pyytäminen

Asianomaisten osapuolten olisi pyydettävä kyselylomake mahdollisimman pian, mutta viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

ii) Osapuolten ilmoittautuminen, täytettyjen kyselylomakkeiden ja muiden tietojen toimittaminen

Jotta asianomaisten osapuolten huomautukset voidaan ottaa huomioon tutkimuksessa, niiden on ilmoittauduttava komissiolle, esitettävä kantansa kirjallisesti sekä toimitettava täytetyt kyselylomakkeet tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, ellei muuta määräaikaa ole erikseen ilmoitettu. Otokseen valittujen yritysten on toimitettava vastaukset kyselylomakkeeseen tämän ilmoituksen 6 kohdan b alakohdassa asetetussa määräajassa.

iii) Kuuleminen

Asianomaiset osapuolet voivat myös pyytää komissiolta saada tulla kuulluiksi samassa 40 päivän määräajassa.

b) Otantamenettelyä koskeva erityinen määräaika

Kaikki otosten valintaan liittyvät tiedot on toimitettava komissiolle 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, koska komissio aikoo kuulla niitä asianomaisia osapuolia, jotka ovat ilmoittaneet haluavansa olla mukana otosten lopullisessa valinnassa, 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

Otokseen valittujen osapuolten on toimitettava kyselylomakkeen vastaukset komissiolle 30 päivän kuluessa siitä, kun niiden otokseen kuulumisesta on ilmoitettu.

c) Erityinen määräaika markkinatalousmaan valitsemiseksi

Asianomaiset osapuolet voivat esittää Meksikon - jota edellä 5.1 kohdan d alakohdassa ehdotetaan markkinatalousmaaksi normaaliarvon määrittämiseksi Kiinan kansantasavallan osalta - sopivuutta koskevia huomautuksia. Huomautukset on toimitettava komissiolle 10 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

d) Erityinen määräaika markkinatalousasemaa koskevien vaatimusten toimittamiselle

Edellä tämän ilmoituksen 5.1 kohdan e alakohdassa tarkoitetut aisanmukaisesti perustellut markkinatalousasemaa koskevat vaatimukset on toimitettava komissiolle 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei komissio toisin ilmoita.

7. Kirjalliset huomautukset, kyselylomakkeiden vastaukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero.

Komission yhteystiedot: Euroopan komissio Kauppapolitiikan pääosasto

Linjat C ja E

DM 24 - 8/37

Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05 Teleksi COMEU B 21877.

8. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja.

9. Tutkimuksen aikataulu

Tutkimus saatetaan päätökseen perusasetuksen 6 artiklan 9 kohdan mukaisesti 15 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä. Väliaikaiset toimenpiteet voidaan ottaa käyttöön perusasetuksen 7 artiklan 1 kohdan mukaisesti viimeistään 9 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä.

(1) EYVL L 56, 6.3.1996, s. 1.

(2) EYVL L 128, 30.4.1998, s. 18.

(3) Etuyhteydessä olevan yrityksen määritelmän osalta katso yhteisön tullikoodeksin soveltamissäännöksistä annetun komission asetuksen (ETY) N:o 2454/93 143 artiklan 1 kohta (EYVL L 253, 11.10.1993, s. 1).

(4) Etuyhteydessä olevan yrityksen määritelmän osalta katso yhteisön tullikoodeksin soveltamissäännöksistä annetun komission asetuksen (ETY) N:o 2454/93 143 artiklan 1 kohta (EYVL L 253, 11.10.1993, s. 1).